টি-২০ বিশ্বকাপের আগে নতুন জার্সি উন্মোচন রোহিতের!

ওয়েব ডেস্ক : ২০২৬-এ অনুষ্ঠিত হতে চলেছে টি-২০ বিশ্বকাপ (T20 World Cup 2026)। ফেব্রুয়ারিতে শুরু হবে এই মেগা টুর্নামেন্ট। তার আগেই বুধবার টিম ইন্ডিয়ার জার্সি (Team India Jersey) উদ্বোধন করলেন ভারতের প্রাক্তন অধিনায়ক রোহিত শর্মা (Rohit Sharma)। জার্সি উদ্বোধনের সময় ‘হিটম্যান’-এর পাশাপাশি ছিলেন তিলক বর্মাও (Tilak Varma)। এদিন জার্সি উদ্বোধনের সময় উপস্থিত ছিলেন বিসিসিআই সচিব দেবজিৎ সাইকিয়াও।

এদিন রায়পুরে ভারত ও দক্ষিণ আফ্রিকার মধ্যে একদিনের ম্যাচে ইনিংসের মাঝেই এই জার্সি (Team India Jersey) উদ্বোধন করা হয়। নতুন এই জার্সিতে কিছুটা পরিবর্তন আনা হয়েছে। নীল জার্সিতে বুক ও কাঁধের কাছে রয়েছে ডোরাকাটা দাগ। এই জার্সি উদ্বোধনের পর রোহিত বলেন, ২০০৭ সালের প্রথমবার টি২০ বিশ্বকাপ জিতেছি। তার পর আবার ট্রফি জেতার জন্য ১৫ বছরের অপেক্ষা করতে হয়েছে আমাদেরকে। গতবারের চ্যাম্পিয়ন হওয়ার অনুভূতি অসাধারণ ছিল বলেও জানিয়েছেন তিনি।

আরও খবর : প্রোটিয়াদের বিরুদ্ধে টি-২০ সিরিজের জন্য দল ঘোষণা করল ভারত!

তিনি আরও বলেছেন, ২০২৬ সালের টি২০ বিশ্বকাপ (T20 World Cup 2026) ভারতে হবে। দলের জন্য শুভকামনা রইল। তিনি আরও জানিয়েছেন, সমর্থকরা পাশে থেকে সমর্থন করবেন বলেই আমি নিশ্চিত। ভারতীয় ক্রিকেটাররা এই টুর্নামেন্টের সময় নিজের সবটা উজাড় করে দেবে বলে জানিয়েছেন রোহিত।

প্রসঙ্গত, একদিনের ক্রিকেটে ভারতকে ট্রফি জেতাতে পারেননি রোহিত। কিন্তু ২০২৪ সালে টি-২০ বিশ্বকাপ, তার পরে ২০২৫ সালে তাঁর নেতৃত্বে আইসিসি চ্যাম্পিয়ন্স ট্রফি জিতেছে ভারত (India)। অন্যদিকে ভারতের ক্রিকেট ইতিহাসের অন্যতম সফল ব্যাটসম্যান হলেন তিনি। টি-২০ ক্রিকেটেও ৫টি সেঞ্চুরি রয়েছে তাঁর নামে। অন্যদিকে রোহিতকে ২০২৬ সালে টি২০ বিশ্বকাপের বিশ্বকাপের ব্র্যান্ড অ্যাম্বাসাডার হিসেবে ঘোষণা করেছেন জয় শাহ।